text: #Goldman Sachs #Доналд Тръмп #ОПЕК
  Петролните фючърси се намират под нов натиск от продажби по време на търговията в сряда,
  тъй като търговците и инвеститорите продължават да изглеждат притеснени от възможността за нарастване на производството в момент, когато търговското напрежение между САЩ и Китай може да се отрази негативно на глобалния икономически растеж и респективно върху потреблението на ценната енергийна суровина в световен план.
  Негативно влияние върху цените оказва и изненадващото повишаване на наличните складови запаси на суров петрол в САЩ, според данни на Американския петролен институт (API).
  API отчете увеличаване на запасите с 629 хил. барела за седмицата до 13-ти юли, докато осредните прогнози бяха за тяхно поредно намаляване с около и над 3 млн. барела.
  Петролът сорт брент поскъпна към и малко над психологическата бариера от 80 долара за барел през юни и след това в началото на юли в резултат главно на сериозни проблеми с доставките на либийски и на венецуелски петрол и с оглед на притеснения, че САЩ ще окаже натиск върху всички купувачи на ирански петрол да сведат до нула техните доставки от Техеран от ноември тази година.
  Последвалото обаче постепенно възстановяване на либийските доставки, както и решението на ОПЕК и Русия (на т.нар. "ОПЕК+") да повишат тяхното производство с общо около 1 млн. барела дневно, доведоха до драматична обезценка на петрола сорт брент с близо 10% само в рамките на предходната седмица.
  Според голямата банка, очакваното влизане с пълна сила на американските санкции спрямо Иран в късната есен ще доведе отново до дефицит на петролните пазари през ноември.
  През същия месец ще се проведат и частичните избори за Конгреса на САЩ, което предполага, че обмисляното от администрацията на Доналд Тръмп реализиране на пазара на част от стратегическите петролни резерви може да остане в сила точно до ноември.